گؤی عالمی‌نین‌ده يئر عالمینه بنزرلیکلری اوْلسادا، بۇ عالمده ياشايان وارلیقلارین رۇحلاری اوْلمور. بۇ عالم يئردن داها آيدینلیقدیر. بعضی روايتلره گؤره بۇ عالمین يئددی گۆنشی واردیر. يئرده‌کی شامانلار بۇ عالمه سياحت ائده بیلیردی. بۇ عالمده ساغلام و طبیعیلیگینی قوْرويوب ساخلامیش طبیعت واردیر. بۇرادا ياشايان وارلیقلار اجدادلاری‌نین عادتلریندن هئچ واخت يايینمامیشلار. بۇ عالم تانری‌نین باشقا بیر اوْغلو حساب اوْلونان اۆلگه‌نین حمایه‌‌سینده‌دیر.